Folketing
2002-01-23

Fru Tove Videbæk siger, at dette forslag ikke medfører en ringere hjælp til borgerne. Mener fru Tove Videbæk ikke, at hvis to personer bor i hver sin kommune tæt op til kommunegrænsen, og den ene kommune beslutter at yde betaling, og den anden kommune beslutter ikke at gøre det, er det et ringere tilbud til borgerne? Så sagde fru Tove Videbæk også som flere andre ordførere, at der bruges mange penge til passiv forsørgelse - det fremgår også af lovforslaget - og at det giver social deroute. Kan fru Tove Videbæk bekræfte, at der ikke er en samlet opgørelse over, hvor mange midler der bliver brugt til folk, der får udbetalt sygedagpenge og står på venteliste til sygehusbehandling, samt at borgere, som får udbetalt sygedagpenge og får sygehusbehandling, ikke ophører med at få sygedagpenge, fordi de har fået deres sygehusbehandling, men afventer f.eks. arbejdsprøvning, revalidering og andre ting, som intet har med lovforslaget her at gøre?